Apple event i aften: Hvad kan vi forvente af iOS 26?

Når Tim Cook i aften går på scenen i Apple Park og skyder WWDC 2025 i gang, er det med noget nær hele Apple-universet i spil. For selv om det er en udviklerkonference, hvor softwaren er i centrum, kan årets udgave meget vel byde på store visuelle ændringer, nye funktioner til iPhone, iPad, Mac – og måske en overraskelse i hardware-afdelingen.

Her er, hvad vi med rimelighed kan forvente os af aftenens store keynote, med iOS 26 som den store hoveperson.

iOS 26 og det store designløft

Apple dropper angiveligt de traditionelle versionsnumre og navngiver i år alle styresystemerne efter deres reelle årgang: iOS 26, iPadOS 26, macOS 26 og så videre. Men det stopper ikke her.

iOS 26 forventes nemlig at få en større visuel overhaling, inspireret af visionOS fra Vision Pro. Internt skulle stilen kaldes “Liquid Glass”, og vi taler altså om gennemskinnelige elementer, rundede kanter og mere “rum” i grænsefladen – uden at rive hele systemet op med rode.

På funktionssiden peger rygterne på:

En opdateret Phone-app, nyt design til Kamera og smartere Safari.

Forbedret organisering i Fotos og mere hjælp i Mail og Beskeder.

Muligheden for live-transskription og oversættelse i FaceTime og diktafonen.

En helt ny Game-app, der afløser det efterhånden glemte Game Center og samler Arcade, venner og spil i én samlet oplevelse.

iPadOS 26 – Mere Mac, mindre begrænsning

iPadOS følger trop med sit eget redesign og flere funktioner, der skal bringe iPad tættere på Mac’en i daglig brug. Mest spændende er:

At Apples Preview-app (den med PDF’er, noter og billedvisning) nu kommer til iPad.

Bedre multitasking, især i Stage Manager.

Og nye funktioner til Apple Pencil, der måske endelig kan noget andet end at tegne og fremhæve.

macOS 26 – måske med navnet Tahoe

Også macOS får nyt navn og nyt look – og bliver mere ens med de øvrige systemer. “macOS Tahoe” er det mest vedholdende navn, og systemet skulle få:

Et “glasagtigt” look i stil med Vision Pro.

Et opdateret Spotlight, der søger bredere og smartere.

Ny funktionalitet i Noter, Mail og Safari.

Muligvis mere kontinuitet mellem Mac og iPad, herunder fælles vinduesstyring og appdeling.

watchOS 26 – Fokus på sundhed og kontrol

Apple Watch får sandsynligvis et mere åbent Kontrolcenter, hvor du kan vælge, hvilke værktøjer og genveje der skal vises – og hvor tredjepartsapps kan få mere at sige.

Derudover forventes:

Forbedret søvntracking og muligvis en ny funktion til humørregistrering.

Mere personlig træningsvejledning, baseret på din faktiske dagsform og aktivitet.

AirPods får superkræfter

AirPods kan også se frem til en opdatering, hvor især Pro-modellerne får nye funktioner – helt uden ny hardware:

Gestikstyring med hovedbevægelser – f.eks. nik for at besvare et opkald, ryst på hovedet for at afvise.

Automatisk sovetilstand, så afspilning stopper, når du falder i søvn.

En slags “studiomikrofon”-funktion til bedre lyd ved optagelser og opkald.

Og måske en funktion, hvor AirPods fungerer som fjernbetjening til iPhone-kameraet – perfekt til selfies og optagelser på afstand.

HomePod med skærm? Måske

Et af de mere stædige rygter er en HomePod med skærm – nogle kalder den “HomePad”. En stationær assistent til hjemmet med et iPad-lignende display og god lyd.

Ifølge 9to5Mac arbejder Apple på enheden, og den kører angiveligt et nyt styresystem kaldet homeOS. Det kunne blive Apples svar på Google Nest Hub – og være ideel til opskrifter, videoopkald, smart home og musik.

Men: Flere kilder mener, at der ikke kommer nogen hardware i aften, og at Apple gemmer den slags til efteråret.

Sådan ser du med

Keynoten starter i aften klokken 19.00 dansk tid, og iNPUT er, som det eneste danske medie, inviteret til begivenheden. Derfor kan du læse alle nyhederne her på sitet – giv vores Facebook-side et Like, hvis du vil have nyhederne direkte i dit feed.

Alternativt du kan streame den direkte på apple.com, i Apple TV-appen eller via YouTube.

Apple event i aften: Hvad kan vi forvente af iOS 26?