iOS 26 gør det lettere – og lidt sjovere – at flyve

Forleden løftede Apple sløret for iOS 26 og sine øvrige styresystemer, der alle opdateres i september. Og som vanligt dukker der i disse dage informationer om små forbedringer, som ikke blev nævnt under mandagens keynote.

En af disse er en væsentlig forbedring for alle os, der bruger Wallet som boardingpass, når vi rejser. Med den kommende iOS 26-opdatering vil Apple nemlig gøre rejsedagen lidt mindre kaotisk for dig, der bruger iPhone. Særligt Apple Wallet får en tiltrængt opgradering, der sigter direkte mod dig, der ofte står i lufthavnen med mobilen som boardingkort.

Når du lægger dit boardingkort i Apple Wallet i iOS 26, vil det ikke længere bare være en digital billet. Den får nemlig tre praktiske forbedringer:

Live-opdateringer om din rejse
Du får nu flyinformationer direkte på låseskærmen via Apples Live Activities. Det betyder, at oplysninger som gatenummer og boardingtid opdateres i realtid – uden at du skal åbne en app. Og hvis du vil holde familien opdateret, kan du dele disse oplysninger med et enkelt tryk.

Kort over lufthavne
Er du træt af at fare vild i store terminaler? iOS 26 giver dig hurtig adgang til interaktive kort over mange lufthavne direkte fra boardingkortet. Det kan gøre det nemmere at finde din gate, en kop kaffe eller den nærmeste toilet.

Spor din bagage med Find My
Hvis du rejser med en AirTag i kufferten, vil boardingkortet nu vise, hvor din bagage befinder sig – og give dig mulighed for at melde den savnet, hvis den ikke dukker op. Alt sammen direkte fra Wallet-appen.

Opdateringen betyder i praksis, at din telefon bliver endnu mere uundværlig på rejsen. Du slipper for at skifte mellem forskellige apps for at tjekke flystatus, finde vej i lufthavnen eller holde øje med din bagage. Det hele samles ét sted – og det kan være med til at tage lidt af stressen ud af rejsen.

iOS 26 rulles ud senere på året, og selvom ikke alle funktioner nødvendigvis virker med alle flyselskaber fra dag ét, er retningen klar: Apple vil gøre rejseoplevelsen mere gnidningsfri for iPhone-brugere.

Læs mere om iOS 26:

Officielt: Apple Intelligence kommer på dansk (10.06.2025)

Din iPhone bliver snart helt anderledes – Apple lancerer iOS 26 (09.06.2025)

Apple er klar med en lang række nye styresystemer (09.06.2025)

iOS 26 gør det lettere – og lidt sjovere – at flyve