Din iPhone bliver snart helt anderledes – Apple lancerer iOS 26

Apples årlige software konference er startet med et brag i Californien – og den måske største stjerne er et helt nyt design på iOS, der i øvrigt samtidig gennemgår et navneskifte, så det ikke kommer til at hedde iOS 19, men i stedet er navngivet efter det år det vil være dominant – i dette tilfælde 2026. Du skal altså være klar til at sige pænt goddag til det nye iOS 26 når det lander på din iPhone til september, sammen med de nye iPhones.

Nyt design

Den seneste større overhaling af designet på IOS skete helt tilbage med iOS 7 som kom tilbage i 2013, men nu bliver der altså virkelig nyt at se på igen med det nye iOS 26. Stort set alle dele af styresystemet ser anderledes ud i forhold til det, du er vant til, hvis du har en iPhone. Designet er ifølge Apple inspireret af glas som materiale. Ideen er, at du skal kunne have lettere ved at finde rundt imellem de forskellige dele af systemet fordi du kan se igennem de mange elementer i systemet. Der er masser af nye menuer der dukker op når du har brug for dem, og menuerne er generelt ændret på rigtigt mange måder.

Nye apps

Der sker en del udover det generelle ændrede udtryk. Her er en hurtig oversigt:

Et af de steder hvor der virkelig er sket noget er på den indbyggede kamera app. Alt er blevet simplificeret. Det er blevet lettere at skifte imellem billedfunktioner og videoer.

I Safari er der også sket en del nyt – for eksempel er den bar hvor du taster webadressen ind blevet flyttet “ovenpå” indholdet, hvilket gør at det er lettere at have et overblik over hjemmesiden.

CarPlay har også fået en overhaling med forskellige features – blandt andet er der nu widgets, og apps har fået nye måder at vise sig på når du kører – så de ikke er så forstyrrende.

Telefon-appen har også fået et helt nyt layout, så dine favoritter er større og du kan komme i kontakt med dem via et enkelt tryk. Der er også en funktion til at screene dine opkald. (Det er ikke bekræftet at den funktion kommer til Danmark i første omgang.) Appen vil også kunne “vente” for dig hvis du ringer til et firma, der placerer dig i kø – så ringer den simpelthen op til dig, når der er en medarbejder der svarer – samtidig med at medarbejderen får at vide at du vil være klar lige om lidt.

Kommer til september

iOS 26 kommer altså til september, men kan du ikke vente kan du faktisk godt hente styresystemet allerede nu hvis du er udvikler – eller om et par uger, hvis du er normal bruger, når der kommer en såkaldt “offentlig beta”. iNPUT anbefaler dog, at du ikke henter det nye styresystem til din primære telefon, da der kan være forskellige fejl og bugs, og de kan være ganske store. Der har tidligere været eksempler på at vigtige apps pludselig ikke virker – eksempelvis bank-apps og andre.

Din iPhone bliver snart helt anderledes – Apple lancerer iOS 26